แนวโน้มสินเชื่อ อสังหาริมทรัพย์ปี 2556
สินเชื่ออสังหาริมทรัพย์ที่เคยเป็นดาวเด่น เมื่อปีที่แล้ว ที่มียอดเงินให้สินเชื่อเพื่อที่อยู่อาศัยคงค้างในระบบสถาบันการเงิน (รวมธนาคารพาณิชย์และสถาบันการเงินเฉพาะกิจ) มีจำนวนทั้งสิ้น 2.26 ล้านล้านบาท เติบโตกว่า 11.4%
22 ก.พ. 2556

สินเชื่ออสังหาริมทรัพย์ที่เคยเป็นดาวเด่น เมื่อปีที่แล้ว ที่มียอดเงินให้สินเชื่อเพื่อที่อยู่อาศัยคงค้างในระบบสถาบันการเงิน (รวมธนาคารพาณิชย์และสถาบันการเงินเฉพาะกิจ) มีจำนวนทั้งสิ้น 2.26 ล้านล้านบาท เติบโตกว่า 11.4% 
แต่ในปีนี้หลังจากที่ธุรกิจอสังหาริมทรัพย์เริ่มส่อแววว่าจะร้อนแรงขึ้น ธนาคารพาณิชย์หลายแห่งเริ่มส่งสัญญาณคุมเข้มการปล่อยกู้ ศูนย์วิจัยกสิกรไทย ประเมินว่า แนวโน้มสินเชื่อที่อยู่อาศัยของระบบสถาบันการเงินในปี 2556 อาจเติบโตได้ในอัตรา 8.0-9.0% หรือคิดเป็นยอดเงินให้สินเชื่อเพิ่มขึ้นสุทธิ 1.9-2.1 แสนล้านบาท 
การเติบโตในอัตรานี้ถือเป็นการเติบโตที่ชะลอลง นอกจากนั้นการกำหนดอัตราส่วนวงเงินกู้ต่อมูลค่าหลักประกัน (Loan to Value Ratio : LTV Ratio) ไม่เกิน 95% สำหรับที่อยู่อาศัยแนวราบ ซึ่งเริ่มบังคับใช้ในปี 2556 ของธนาคารแห่งประเทศไทย (ธปท.) คงมีผลต่อการอนุมัติสินเชื่อของธนาคารพาณิชย์บ้างบางส่วน รวมถึงอาจทำให้ผู้ต้องการสินเชื่อที่อยู่อาศัยส่วนหนึ่งชะลอการตัดสินใจซื้อบ้านออกไป เพื่อเตรียมความพร้อมทางด้านเงินทุน 
ดังนั้น ทิศทางการแข่งขันในตลาดสินเชื่อที่อยู่อาศัยในปี 2556 นี้ คาดว่าคงมาจากการแข่งขันระหว่างธนาคารพาณิชย์ด้วยกันเองเป็นหลัก ดังจะเห็นได้จากส่วนแบ่งตลาดของธนาคารพาณิชย์ที่เพิ่มขึ้นอย่างต่อเนื่องมาที่ระดับ 59.2% ณ สิ้นปี 2555 จากปี 2553-2554 ซึ่งอยู่ที่ระดับ 57.9% และ 59.0% ตามลำดับ 
เน้นการจับมือกับผู้ประกอบการพัฒนาอสังหาริมทรัพย์รายใหญ่...เพื่อเข้าถึงกลุ่มลูกค้าคุณภาพ ซึ่งถือเป็นกลยุทธ์หลักของธนาคารพาณิชย์ในช่วง 2 3 ปีที่ผ่านมา เนื่องจากสามารถเข้าถึงกลุ่มลูกค้าได้โดยตรงและเป็นจำนวนมาก อีกทั้งสามารถจัดสรรแคมเปญสินเชื่อที่เหมาะสมให้กับลูกค้าของโครงการอสังหาริมทรัพย์แต่ละแห่งได้ นอกจากนั้น การเข้าร่วมกิจกรรม Home Expo ที่จัดขึ้นในกรุงเทพฯ รวมถึงพื้นที่หัวเมืองใหญ่ต่างๆ ก็ยังเป็นหนึ่งในช่องทางสำคัญที่ธนาคารพาณิชย์ใช้ในการเข้าถึงลูกค้าเพิ่มเติม
ท แคมเปญด้านราคาที่หลากหลาย...ควบกับการนำเสนอผลิตภัณฑ์การเงินอื่นที่เกี่ยวเนื่อง ภาพรวมการแข่งขันของธนาคารพาณิชย์ในปี 2556 คงเป็นไปเพื่อรักษาส่วนแบ่งทางการตลาด และจูงใจให้ลูกค้าเลือกใช้สินเชื่อที่อยู่อาศัยกับธนาคารของตน ซึ่งคงมีทั้งการนำเสนอแคมเปญด้านราคา อาทิ ดอกเบี้ย 0% ในช่วงระยะเวลาหนึ่ง (3 เดือน 6 เดือน) และดอกเบี้ยคงที่หรือดอกเบี้ยลอยตัวพิเศษ นาน 1-3 ปี ตลอดจนแคมเปญด้านค่าธรรมเนียมต่างๆ อาทิ ฟรีค่าสำรวจและประเมินหลักประกัน ฟรีค่าการทำนิติกรรมสัญญาฯ เพื่อต่อยอดไปสู่ผลิตภัณฑ์ทางการเงินอื่นๆ ของธนาคารพาณิชย์ อย่างไรก็ตาม ภาพรวมการแข่งขันออกแคมเปญในลักษณะต่างๆ ข้างต้นของธนาคารพาณิชย์นั้น อาจจะไม่ได้แตกต่างจากปีก่อนมากนัก ทั้งในกลุ่มสินเชื่อบ้านใหม่ตามโครงการอสังหาริมทรัพย์ต่างๆ และสินเชื่อบ้านมือสอง 
แต่จุดสนใจที่น่าจะเป็นสีสันของตลาดสินเชื่อที่อยู่อาศัยในปี 2556 คงอยู่ที่การจัดแคมเปญด้านราคาออกเป็นหลายขั้น อาทิ อัตราดอกเบี้ยคงที่/ลอยตัว นาน 1 3 ปี ตามชั้นรายได้ วงเงินกู้ ตลอดจนกลุ่มอาชีพพิเศษ ให้มีความแตกต่างกัน เพื่อตอบโจทย์ความต้องการและความสามารถในการผ่อนชำระ ของลูกค้าแต่ละราย/แต่ละกลุ่มมากขึ้น รวมถึงการให้ดอกเบี้ยพิเศษแก่ลูกค้าที่สมัครผลิตภัณฑ์อื่นๆ เพิ่มเติม อาทิ ผลิตภัณฑ์ประกันภัยและประกันชีวิตคุ้มครองสินเชื่อ (MRTA) รวมถึงผลิตภัณฑ์สินเชื่ออื่นๆ ที่เกี่ยวเนื่อง อาทิ สินเชื่อเพื่อการตกแต่งบ้าน เป็นต้น นอกเหนือไปจากการให้วงเงินสินเชื่อพิเศษที่มากกว่ามูลค่าหลักประกันแก่โครงการอสังหาริมทรัพย์ที่เป็นพันธมิตร